止雪用東坡先生韻
作者：張侃
朝代：宋

paragraphs: 常年有句吟雨葉，今年只了吟飛雪。
社中誰是錦繡腸，令我褫氣歎妙絕。
固知天運陰陽戾，那問家園花草折。
逞妍妬舞費斑鏤，幻色潛光亦消滅。
前時有句送渠歸，日華摇金雲暗掣。
滕家娘子躭清游，瑣碎回風到簾纈。
只須頭次陣堂堂，底用十番空屑屑。
民家朿縕带濕炊，醉客糜金謾飛瞥。
海隠來徵鶴隠句，恰如白佛偈重說。
昏霾未見天清明，石炭儗鑄一寸鐵。